b"\n_START_ARTICLE_\nGesatai\n_START_PARAGRAPH_\nGesatai (lot. Gaesatae; gr. \xce\x93\xce\xb1\xce\xb9\xcf\x83\xce\xac\xcf\x84\xce\xb1\xce\xb9)\xc2\xa0\xe2\x80\x93 didel\xc4\x97 gal\xc5\xb3 kari\xc5\xb3 grup\xc4\x97, kuri buvo \xc4\xafsik\xc5\xabrusi Alp\xc4\x97se ties Ronos upe ir kuri kov\xc4\x97si prie\xc5\xa1 Romos respublik\xc4\x85 224\xc2\xa0m. Telamono m\xc5\xab\xc5\xa1yje._NEWLINE_Graik\xc5\xb3 istorikas Polibijus ra\xc5\xa1\xc4\x97, kad pavadinimas gaesatae rei\xc5\xa1k\xc4\x97 'samdiniai' nors kai kurie \xc5\xa1i\xc5\xb3 laik\xc5\xb3 mokslininkai, lygindami pavadinim\xc4\x85 su sen.airi\xc5\xb3 g\xc3\xa1e 'ietis; akstis', teig\xc4\x97, kad jis rei\xc5\xa1k\xc4\x97 'ietininkai', ir lygino j\xc4\xaf su viduram\xc5\xbei\xc5\xb3 airi\xc5\xb3 fianais, kurie buvo nedidel\xc4\x97s be\xc5\xbeemi\xc5\xb3 jaun\xc5\xb3 vyr\xc5\xb3 kariaunos, veikusios nepriklausomai nuo to meto karalys\xc4\x8di\xc5\xb3._NEWLINE_Pagal Polibijaus apra\xc5\xa1ym\xc4\x85 Cizalpin\xc4\x97s Galijos bojai ir insubrai sumok\xc4\x97jo Konkolitano (Concolitanus) ir Aneroesto (Anero\xc3\xabstes) vadovaujamiems gesatams didelius pinigus, kad gesatai kaut\xc5\xb3si prie\xc5\xa1 rom\xc4\x97nus, kas tur\xc4\x97jo b\xc5\xabti atsakas \xc4\xaf ankstesn\xc4\x97s gal\xc5\xb3 teritorijos Piceno kolonizacij\xc4\x85. Art\xc4\x97dami prie Romos galai \xc4\xafveik\xc4\x97 ir sutriu\xc5\xa1kino Romos kariuomen\xc4\x99, bet atvykus konsulo Liucijaus Emilijaus Papo (Lucius Aemilius Papus) vadovaujamai kariuomenei galai paklaus\xc4\x97 Aneroesto patarimo atsitraukti i\xc5\xa1sigabenant surinkt\xc4\x85 karo grob\xc4\xaf. Papas juos persekiojo, o konsulo Gajaus Atilijaus Regulo (Gaius Atilius Regulus) vadovaujami daliniai u\xc5\xbekirto gesatams keli\xc4\x85 ties Telamonu (Etrurija)._NEWLINE_Polibijus apra\xc5\xa1\xc4\x97, kaip kov\xc4\x97si gesatai: jie kov\xc4\x97si nuogi (kiti galai kov\xc4\x97si d\xc4\x97v\xc4\x97dami kelnes ir lengvus apsiaustus), tiek d\xc4\x97l didelio pasitik\xc4\x97jimo savimi, tiek nenor\xc4\x97dami, kad drabu\xc5\xbeiai kli\xc5\xabt\xc5\xb3 u\xc5\xbe spygliuot\xc5\xb3 kr\xc5\xabmok\xc5\xa1ni\xc5\xb3._NEWLINE_Diodoras Sikulas (Diodorus Siculus) taip pat ra\xc5\xa1\xc4\x97, kad dalis gal\xc5\xb3 kov\xc4\x97si nuogi, pasitik\xc4\x97dami gamtos apsauga. \xc5\xa0i\xc5\xb3 tvirto sud\xc4\x97jimo nuog\xc5\xb3 kari\xc5\xb3 pasirodymas ir j\xc5\xb3 trimit\xc5\xb3 bei karo \xc5\xa1\xc5\xabki\xc5\xb3 garsai i\xc5\xa1g\xc4\x85sdino rom\xc4\x97nus, ta\xc4\x8diau gesat\xc5\xb3 ma\xc5\xbei skydai prastai saugojo nuo rom\xc4\x97n\xc5\xb3 aks\xc4\x8di\xc5\xb3, tad gesatai buvo nublok\xc5\xa1ti atgal, o j\xc5\xb3 s\xc4\x85jungininkai i\xc5\xa1\xc5\xbeudyti. Konkolitanas buvo paimtas \xc4\xaf nelaisv\xc4\x99. Aneroestas su keliais pasek\xc4\x97jais pab\xc4\x97go._NEWLINE_222\xc2\xa0m. gesatus v\xc4\x97l nusamd\xc4\x97, bet gal\xc5\xb3 paj\xc4\x97gas Klastidijaus m\xc5\xab\xc5\xa1yje (Battle of Clastidium) Insubrijoje sunaikino rom\xc4\x97n\xc5\xb3 kavalerija."